SA hokkievroue kry 'n nuwe breier | Netwerk24
SA hokkievroue kry 'n nuwe breier
Deur Johann de Jager 09 November 2018 16:30
Robin van Ginkel, die nuwe hoofafrigter van die Suid-Afrikaanse vrouehokkiespan, was die afgelope dekade in verskeie rolle by die nasionale spanne betrokke.
Robin van Ginkel / Foto: sahockey.co.za
Hy neem die leisels oor by Sheldon Rostron, wat ná sy termyn van drie jaar besluit het om nie heraansoek vir die pos te doen nie. Sy termyn het ná die Wêreldbeker-toernooi in Engeland vroeër vanjaar verstryk.
Van Ginkel is vir vier jaar tot en met 2022 se Wêreldbeker-toernooi aangestel.
Van Ginkel, wat 'n honneursgraad in sportwetenskap het, het Rostron voorheen as hulpafrigter bygestaan en was ook by die vrouespan betrokke toe Giles Bonnet nog die afrigter was.
Hy was voorheen afrigter van die nasionale o.18- en o.21-spanne en is deeglik bewus van die opkomende talent in die land.
Van Ginkel sal as direkteur van hokkie by St. Stithians College aanbly, omdat die pos as nasionale afrigter sonder vergoeding kom.
Sy eerste taak aan die stuur van die span sal die internasionale reeks in Januarie en Februarie teen vier besoekende spanne wees.